​​ສຽງລະຄັງ ດັງກ້ອງ​ກັງວານ​ ໃນ New Orleans ເປັນ ຂີດໝາຍ ຄົບຮອບ 10 ປີ ຂອງລົມພາຍຸ Katrina 
ທ່ານບີ​ລ ຄິລຕັນ ຊຸກຍູ້ ພົນລະເມືອງ New Orleans ໃຫ້ທຳງານຮ່ວມກັນ ເພື່ອ​ການລົບ​ລ້າງ ຄວາມ​ແຕກ​ໂຕນ​ກັນ​ ຂອງ​ລາຍ​ໄດ້ ການ​ສຶກສາ ​ແລະ ດ້ານ​ສຸກຂະພາບ.
ອະດີດປະທານາທິບໍດີ ສະຫະລັດ ທ່ານ ບີລ ຄິລຕັນ ໄດ້ກ່າວ ຄຳປາໄສ ປະເດັນສຳຄັນ ເມື່ອຕອນຄ່ຳຄືນ ວັນເສົາວານນີ້ ໃນນະຄອນ New Orleans ທາງພາກໃຕ້ຂອງສະຫະລັດ ຢູ່ທີ່ພິທີລະນຶກເຖິງ ວັນຄົບຮອບ 10 ປີ ໃນການພັດເຂົ້າຖະຫຼົ່ມ ຂອງພາຍຸເຮີຣິເຄນ Katrina ທ່ານກ່າວວ່າ ພົນລະເມືອງຂອງ New Orleans ຄວນພາກພູມ ໃຈທີ່ສຸດ ຕໍ່ຄວາມສຳເລັດ ຂອງພວກເຂົາເຈົ້າ ນັບຕັ້ງແຕ່ຄວາມ ຫາຍະນະຂອງ ລົມພາຍຸ Katrina ຊຶ່ງບັດນີ້ ຄວນອຸທິດຕົນເອງ ອີກເທື່ອນຶ່ງ ໃສ່ການລົບລ້າງ ຄວາມແຕກໂຕນກັນຂອງລາຍໄດ້ ການສຶກສາ ແລະ ດ້ານສຸກຂະພາບ ລະຄັງຕ່າງໆ ຢູ່ໃນນະຄອນ New Orleans ແລະ ຢູ່ໃນຂົງເຂດທີ່ກວ້າງຂວາງຂອງອ່າວ ຊາຍຝັ່ງທະເລນັ້ນ ໄດ້ດັງກ້ອງກັງວານຂຶ້ນເມື່ອວັນເສົາວານນີ້ ໃນຂະນະທີ່ພົນລະເມືອງ ລະນຶກເຖິງວັນຄົບຮອບ 10 ປີ ຂອງຊ່ວງເວລາ ລົມພາຍຸ ເຮີຣິເຄນ Katrina ທີ່ເປັນອັນຕະລາຍ ເຖິງແກ່ຊີວິດ ໄດ້ພັດຂຶ້ນຝັ່ງ ບັນດາຜູ້ ຊົງຄຸນວຸດທິ ທີ່ໄປຮ່ວມພິທີ ໃນເມືອງທີ່ຖືກຖະຫລົ່ມຢ່າງໜັກນັ້ນ ໄດ້ວາງພວງມາລາ ແລະ ໄດ້ກ່າວຄຳສະດຸຸດີ ແກ່ຜູ້ທີ່ເສຍຊີວິດ ຈຳນວນ 1,800 ຄົນໃນລົມພາຍຸດັ່ງກ່າວນັ້ນ ໃນຂະນະທີ່ສະ ເຫລີມສະຫລອງ ການຟື້ນຄືນຂອງເມືອງ ແລະ ຄວາມພະຍາຍາມຢືນຂຶ້ນຕໍ່ສູ້ກັບຄວາມຫາຍະນະ ຂອງບັນດາຜູ້ທີ່ອາໄສຢູ່ໃນເມືອງດັ່ງກ່າວ